****

**ประกาศองค์การบริหารส่วนตำบลกำแพงเซา**

**เรื่อง เจตนารมณ์การบริหารงานและนโยบายการป้องกันการทุจริตประพฤติมิชอบ**

\*\*\*\*\*\*\*\*\*\*\*\*\*\*\*\*\*\*\*\*\*\*\*\*

ด้วยองค์การบริหารส่วนตำบลกำแพงเซา ได้ให้ความสำคัญต่อการป้องกันและปราบปรามการทุจริตตามนโยบายรัฐบาลและยุทธศาสตร์ชาติว่าด้วยการป้องกันและปราบปรามการทุจริตภาครัฐ ฉบับที่ ๓ พ.ศ. ๒๕๖๐ – ๒๕๖๔ รวมทั้งนโยบายและมาตรการที่มุ่งให้การบริหารงานและการดำเนินกิจการขององค์การบริหารส่วนตำบลกำแพงเซา มีความเป็นเลิศด้วยธรรมาภิบาล ความโปร่งใสในการดำเนินงานฯรวมทั้งเพื่อให้เกิดความเป็นธรรมแก่ประชาชนและผู้มีส่วนได้เสีย

ดังนั้นองค์การบริหารส่วนตำบลกำแพงเซา จึงขอประกาศเจตนารมณ์การบริหารงานและนโยบายการป้องกันการทุจริตและประพฤติมิชอบ เพื่อให้ผู้บริหารและบุคลากรขององค์การบริหารส่วนตำบลกำแพงเซา ปฏิบัติตามแนวทางดังนี้

๑. ส่งเสริมและสนับสนุนการบริหารงานและปฏิบัติงานด้วยความซื่อสัตย์ สุจริต มีคุณธรรมและความโปร่งใส ตามหลักธรรมาภิบาล โดยมุ่งสนองความต้องการบริการแก่ประชาชนอย่างถูกต้องและ

เป็นธรรม ภายใต้แนวทาง ดังนี้

- หลักความโปร่งใส ผู้บริหารและบุคลากรขององค์การบริหารส่วนตำบลกำแพงเซา จะเปิดโอกาสให้สาธารณะชนเข้าถึงข้อมูลข่าวสารได้อย่างสะดวกและรับรู้ข้อมูลอย่างตรงไปตรงมากับทั้งมีส่วนร่วมตรวจสอบความถูกต้องและติดตามผลการดำเนินงานได้ในทุกขั้นตอน

- หลักความรับผิดชอบ ผู้บริหารและบุคลากรขององค์การบริหารส่วนตำบลกำแพงเซา จะปฏิบัติรับผิดชอบต่อหน้าที่และปฏิบัติหน้าที่ให้ดีที่สุดและจะรับผิดชอบต่อสังคมของกิจกรรมที่ได้กระทำลงไป

- หลักการมีส่วนร่วม ผู้บริหารและบุคลากรขององค์การบริหารส่วนตำบลกำแพงเซา จะเปิดโอกาสให้สาธารณะชนมีส่วนร่วมรับรู้และเสนอความเห็นกับทั่งร่วมการตัดสินใจอย่างเท่าเทียมกันในทุกขั้นตอนของการดำเนินงาน

- หลักนิติธรรม ผู้บริหารและบุคลากรขององค์การบริหารส่วนตำบลกำแพงเซา ปฏิบัติหน้าที่ภายใต้กฎหมายที่เป็นธรรมและยุติธรรมกับทุกคนในสังคมโดยมุ่งรักษาผลประโยชน์ส่วนรวมมากกว่าผลประโยชน์ส่วนตน หรือบางกลุ่ม

- หลักความคุ้มค่า ผู้บริหารและบุคลากรขององค์การบริหารส่วนตำบลกำแพงเซา ปฏิบัติหน้าที่และบริหารจัดการทรัพยากรที่มีอยู่ให้เกิดประโยชน์สูงสุดแก่ส่วนรวม

-2-

- หลักคุณธรรม ผู้บริหารและบุคลากรขององค์การบริหารส่วนตำบลกำแพงเซา ปฏิบัติงานและยึดมั่นในความถูกต้อง ความรู้สึกผิดชอบชั่วดีสำนึกในความดีงามที่จะปฏิบัติหน้าที่โดยถูกต้อง ซื่อสัตย์ สุจริตและมีระเบียบวินัย

๒. ปฏิบัติตามนโยบายการป้องกันและการต่อต้านการทุจริต โดยปลูกฝังทัศนคติ ค่านิยมไม่ยอมรับและต่อต้านการทุจริตประพฤติมิชอบในทุกรูปแบบ

๓. ไม่กระทำการใดๆที่นำมาซึ่งผลประโยชน์ทับซ้อนหรือส่อต่อการทุจริต การให้หรือการยอมรับประโยชน์จากผู้มีส่วนได้เสีย เช่นการให้หรือรับของขวัญของกำนัล การเลี้ยงรับรอง การให้หรือรับสินบนหรือการใช้ทรัพย์สินของทางราชการเพื่อให้ได้มาซึ่งประโยชน์แก่ตนเองหรือผู้ที่เกี่ยวข้อง ทั้งทางตรงหรือโดยอ้อม

๔. ไม่ละเลยหรือเพิกเฉย เมื่อพบเห็นการกระทำที่เข้าข่ายการทุจริตและประพฤติมิชอบ ที่เกี่ยวข้องกับหน่วยงานในสังกัดฯ โดยถือเป็นหน้าที่ที่ต้องแจ้งให้ผู้บังคับบัญชาทราบ

๕. สนับสนุนและส่งเสริมให้บุคลากรและผู้มีส่วนได้เสีย เข้ามามีส่วนร่วมในการเฝ้าระวัง ป้องกันและปราบปรามการทุจริตและประพฤติมิชอบ ในทุกรูปแบบและทุกช่องทาง

๖. ให้ความเป็นธรรมและคุ้มครองบุคลากรหรือบุคคลอื่นใดที่แจ้งเบาะแสหรือหลักฐานเรื่องการทุจริตและประพฤติมิชอบ หรือผู้ที่ให้ความร่วมมือในการให้ข้อมูลหรือหลักฐานต่างๆที่เกี่ยวข้องกับการทุจริตและประพฤติมิชอบ

จึงประกาศให้ทราบโดยทั่วกัน

ประกาศ ณ วันที่ 11 เดือน มกราคม พ.ศ. 2560

(นางสาวไพเราะ เอียดบัว)

นายกองค์การบริหารส่วนตำบลกำแพงเซา